
ACORD 79/2008, DE 21 DE MAIG, DEL PLE DEL CONSELL DE L’AUDIOVISUAL DE CATALUNYA

1. En data 16 d’abril de 2008, el Tercer Tinent d’Alcalde de l’Ajuntament de Barcelona va trametre al Consell de l’Audiovisual de Catalunya un escrit mitjançant el qual comunicava l’acord d’aprovació inicial i obertura d’un termini d’informació pública, que va ser adoptat en data 9 d’abril d’enguany, pel que fa a la Missió de Servei Públic, el Reglament i els Estatuts de l’Institut de Comunicació de Barcelona, SA, Societat Privada Municipal. 

2. A aquests efectes, en la mateixa comunicació se sol·licita que per part del  Consell s’emeti, si així fos considerat convenient, un informe en relació amb el Projecte de reglament de referència. Aquest informe es demana d’acord amb la condició del Consell d’autoritat reguladora independent de la comunicació audiovisual de Catalunya, i atès que, entre les seves competències, figura la de vetllar per l’adequat compliment de la normativa reguladora de la prestació del servei públic audiovisual d’àmbit local.

Així mateix, la procedència d’aquesta sol·licitud efectuada per l’Ajuntament de Barcelona es troba emparada en l’apartat 1 de l’article 82 de la Llei de l’Estat 30/1992, de 26 de novembre, de règim jurídic de les Administracions públiques i del procediment administratiu comú, que disposa que “per a la resolució del procediment, s’han de sol·licitar els informes que siguin preceptius per disposicions legals i els que es jutgin necessaris per a resoldre (...)” fonamentant, si s’escau, “la conveniència de reclamar-los”. D’acord amb l’anterior, no s’observa cap objecció a que l’Ajuntament de Barcelona sol·liciti al Consell un informe d’aquestes característiques, atès que certament es refereix a una matèria sobre la qual el Consell ostenta i exerceix un bon nombre de competències.

3. Dins l’àmbit específic de la comunicació audiovisual, sembla evident el paper central que està cridat a jugar el reglament d’organització i funcionament del servei públic audiovisual local. En aquest sentit, el reglament és l’instrument a través del qual s’identificaran les necessitats de comunicació de la comunitat local corresponent i, conseqüentment, es definiran, dins dels marges establerts per la Llei 22/2005, de 29 de desembre, de la comunicació audiovisual de Catalunya, les missions de servei públic que s’hauran de dur a terme per part de l’ens de gestió que correspongui. Pel que fa a aquest darrer extrem, el reglament constitueix també la norma que definirà el concret model organitzatiu a aplicar, especialment, encara que no exclusiva, pel que fa al nomenament dels màxims responsables de la gestió del servei, així com en relació amb el model i els mecanismes de presa de decisió que permetran la seva prestació ordinària i quotidiana. 

4. En conseqüència, i en la mesura en què puguin ser tingudes en compte per tal de millorar la qualitat i aplicació de la norma i, especialment, per garantir la seva plena adequació a la legalitat vigent, aquest Consell ha considerat oportú efectuar tot un seguit de consideracions a la vista de la documentació tramesa, que s’han posat de manifest en l’informe annex a aquest acord. En aquest sentit, cal insistir en el fet que les esmentades observacions es mouen essencialment dins l’àmbit de la legalitat, sense que correspongui al Consell pronunciar-se sobre l’adopció de determinades opcions i decisions quan aquestes es moguin dins l’àmbit de la discrecionalitat política fruit de l’exercici de l’autonomia constitucionalment reconeguda als governs locals, i no afectin de forma manifesta a les condicions de l’efectiva i correcta prestació del servei.

Per tot l’exposat, el Ple del Consell de l’Audiovisual de Catalunya, ha adoptat, per majoria, els següents, 
ACORDS

1.  Aprovar l’informe sobre el Projecte de reglament d’organització i funcionament de Barcelona Televisió, que s’incorpora com a annex i part integrant d’aquest acord. 

2. Notificar aquest Acord a l’Ajuntament de Barcelona.

Barcelona, 21 de maig de 2008

Josep M. Carbonell i Abelló                             Dolors Comas d’Argemir i Cendra

President                                                          Consellera secretària  
INFORME

Ref. Exp.: 1V/2008   

Assumpte: Informe sobre el Projecte de reglament d’organització i funcionament de Barcelona Televisió.

1. Antecedents

En data 16 d’abril de 2008, el Tercer Tinent d’Alcalde de l’Ajuntament de Barcelona va trametre al Consell de l’Audiovisual de Catalunya (registre d’entrada núm. 2027/2008) un escrit mitjançant el qual comunicava l’acord d’aprovació inicial i obertura d’un termini d’informació pública, adoptat en data 9 d’abril d’enguany, pel que fa a la Missió de Servei Públic, el Reglament i els Estatuts de l’Institut de Comunicació de Barcelona, SA, Societat Privada Municipal. En aquesta comunicació se sol·licita, així mateix, que per part del Consell s’emeti, si així s’estima convenient, un informe en relació amb el projecte de referència. Aquest informe es demana d’acord amb la condició del Consell d’autoritat reguladora independent de la comunicació audiovisual de Catalunya, i atès que entre les seves competències figura vetllar per l’adequat compliment de la normativa reguladora de la prestació del servei públic audiovisual d’àmbit local.

2. Consideracions jurídiques

· Marc jurídic de l’informe del Consell de l’Audiovisual de Catalunya.

Tal com es reconeix en l’escrit de petició, les competències del Consell dins l’àmbit de la definició del règim de prestació del servei públic audiovisual local incideixen de forma pràcticament exclusiva en l’àmbit de l’elaboració del contracte programa corresponent. En aquest sentit, l’apartat 3 de l’article 33 de la Llei 22/2005, de 29 de desembre, de la comunicació audiovisual de Catalunya (en endavant, LCA), estableix que prèviament a la seva aprovació, la proposta de contracte programa s’ha de sotmetre a informació pública dins l’àmbit territorial corresponent, i ha de ser preceptivament informada per part d’aquest Consell. Per contra, i pel que fa a l’elaboració del reglament de prestació del servei, a que fa referència l’apartat 1 de l’article 33 de la LCA, sembla clar que el legislador sotmet la seva aprovació, exclusivament, al seguiment dels tràmits i el procediment legalment previst en relació amb l’elaboració, amb caràcter general, d’ordenances i reglaments dins l’àmbit de l’Administració local, sense preveure doncs cap mena d’intervenció del Consell dins l’esmentat procés.

Cal fer notar que, dins l’àmbit específic de la comunicació audiovisual, sembla evident el paper central que està cridat a jugar el reglament d’organització i funcionament del servei públic audiovisual local. En aquest sentit, el reglament és l’instrument a través del qual s’identificaran les necessitats de comunicació de la comunitat local corresponent i, conseqüentment, es definiran (dins dels marges establerts per la LCA ) les missions de servei públic que s’hauran de dur a terme per part de l’ens de gestió que correspongui. Pel que fa a aquest darrer extrem, és clar que el reglament constitueix també la norma que definirà el concret model organitzatiu a aplicar (dins, un cop més, dels marges previstos per la LCA), especialment, encara que no exclusiva, pel que fa al nomenament dels màxims responsables de la gestió del servei, així com en relació amb el model i els mecanismes de presa de decisió que permetran la seva prestació ordinària i quotidiana. 

Fets aquests advertiments previs de caràcter general, cal dir, això no obstant, que resulta plenament legítim, a l’empara de l’apartat 1 de l’article 82 de la Llei de l’Estat 30/1992, de 26 de novembre, de règim jurídic de les Administracions públiques i del procediment administratiu comú
, que des de l’Ajuntament de Barcelona se sol·liciti al Consell un informe sobre el projecte esmentat en els antecedents, atès que certament es refereix a una matèria sobre la qual el Consell ostenta i exerceix un bon nombre de competències
. 

En aquest sentit, entenem, que els termes en què es pronunciï el reglament d’organització i funcionament de reiterada referència condicionaran directament el contingut del futur i preceptiu contracte programa, així com, de manera particular, esdevindran un dels paràmetres sobre la base dels quals el Consell exercirà les seves funcions de supervisió de la prestació del servei públic de comunicació audiovisual en relació amb aquest prestador. 

En conseqüència, i en la mesura en què poden ser adients a fi i a efecte de millorar la qualitat i aplicació de la norma i, especialment, per garantir la seva plena adequació a la legalitat vigent, aquest Consell ha considerat oportú efectuar tot un seguit de consideracions a la vista de la documentació tramesa, que es posaran de manifest en el següent apartat d’aquest informe. Abans, però, cal insistir en el fet que les esmentades observacions es mouran essencialment dins l’àmbit de la legalitat, sense que correspongui al Consell pronunciar-se sobre l’adopció de determinades opcions i decisions quan aquestes es moguin dins l’àmbit de la discrecionalitat política fruit de l’exercici de l’autonomia constitucionalment reconeguda als governs locals, i no afectin de forma manifesta a les condicions de l’efectiva i correcta prestació del servei.

· Observacions a l’àmbit material del Projecte.

D’entrada, cal advertir que, resulta de dubtosa tècnica normativa associar el Projecte de reglament amb el nom comercial, amb aquest cas, de la televisió local, que en definitiva, no ostenta en el tràfic jurídic altra consideració que la que identifica al conjunt del producte televisiu. Observis, en aquest sentit, la intitulació del Projecte normatiu: Reglament d’organització i funcionament de Barcelona Televisió, en comptes de fer referència a l’entitat gestora del servei.

Feta l’anterior observació, s’adverteix, també, que el Projecte de reglament de prestació del servei no inclouria la comunicació audiovisual entesa en el seu sentit més complet
, que abasta els serveis de ràdio i televisió, així com qualsevol altre servei audiovisual, inclosos, els serveis sota demanda. Això no obstant, la redacció d’alguns dels preceptes del Projecte de reglament podria cridar a confusió, atès que, per exemple, l’article 2.1 fa una referència genèrica al “servei públic audiovisual de la ciutat de Barcelona” i la proposta de modificació dels Estatuts de la societat “Informació i Comunicació de Barcelona, SA assenyala que el nou objecte social de la dita societat consistirà en “la prestació o gestió dels serveis de comunicació audiovisual de ràdio o televisió que l’Ajuntament de Barcelona li encarregui, així com la posada a disposició del públic de continguts audiovisuals o de transmissió de dades, siguin quin siguin la forma de distribució, emissió o comunicació pública i la tecnologia emprades”. Contrasta, doncs. l’esmentat objecte social amb l’abast material del Projecte de reglament, el qual és clar que s’orienta exclusivament a regular la prestació del servei de televisió pública local a Barcelona sota la denominació de Barcelona Televisió (incloent, això sí, les prestacions pròpies de la TDT, segons es desprèn, per exemple, de la redacció de l’article 6.1.a) del Projecte).
A la vista de l’anterior, en un context de convergència tecnològica, i a la vista dels objectius i determinacions generals contingudes en el projecte de reglament, podria resultar aconsellable no limitar el seu àmbit material d’aplicació a un sol dels diversos serveis audiovisuals que poden ser objecte de prestació. Semblaria més aviat que el model d’organització, principis i missions dibuixat amb un detall i precisió en la proposta, en el si d’un procés que entenem que segurament presenta un cert nombre de complexitats, hagi de servir només per regular una de les possibles vessants o àmbits prestacionals del servei públic de la comunicació audiovisual. 
Des d’aquesta perspectiva, el Consell de l’Audiovisual de Catalunya considera que el Projecte de reglament podria d’incorporar, dins el seu àmbit material d’aplicació, el conjunt de serveis de comunicació audiovisual que presta o pot arribar a prestar en el futur l’Ajuntament de Barcelona. Qualsevol altra opció, si bé no es troba expressament prohibida per la llei, pot resultar inadequada als requeriments vinculats al procés de convergència tecnològica, a més de plantejar una regulació que, en el seu cas, podria córrer el risc de no ser tecnològicament neutral, i donar lloc, alhora, a la necessitat d’elaborar una multiplicitat de reglaments d’organització. 
Finalment, en relació amb aquest apartat cal observar, també, la inexistència en el Projecte de reglament de cap previsió o referència explícita a l’existència històrica de les deu televisions de districte i la seva participació efectiva en els continguts de Barcelona Televisió. Aquest contingut es correspon, a més, amb la missió de servei públic número 16 prevista a l’article 6 del Projecte de reglament, on s’indica l’objectiu de “promoure la presència constant de la realitat dels barris i districtes de la ciutat en els àmbits d’informació i generació de continguts de diferents suports”. Així mateix, cal tenir present que aquesta missió s’ajusta a la missió genèrica del respecte de l’equilibri territorial, que estableix la lletra b de l’apartat 3 de l’article 26 de la LCA, referida al servei públic de la Generalitat i que ha de ser, necessàriament, adaptada a l’àmbit local, d’acord amb el que preveu l’apartat 1 de l’article 32 de la LCA.

· Observacions a l’estructura organitzativa proposada en el Projecte de reglament.

El Projecte de reglament planteja un model organitzatiu basat en l’existència d’un màxim òrgan responsable de la gestió del servei -Consell d’Administració-, un director o màxim responsable de l’organització executiva de la entitat –Director/a Gerent executiu-, així com el corresponent òrgan consultiu i de participació -Consell Consultiu i Assessor-. La resta de càrrecs i responsables amb facultats d’administració activa no apareixen expressament mencionats al Projecte de reglament, si bé en un determinat moment es parla també dels “responsables d’informatius i programes de l’entitat gestora”
.

En primer lloc, cal fer notar que, d’acord amb l’apartat 1 de l’article 8 del Projecte de reglament, el Consell d’Administració serà format per set membres, els quals no tindrien dedicació exclusiva. Sens perjudici de l’autonomia política de l’Ajuntament de Barcelona a l’hora d’optar per aquest model, el Consell de l’Audiovisual de Catalunya entén necessari recomanar una reflexió, prèvia l’aprovació definitiva de la norma, a propòsit de l’operativitat d’un òrgan d’aquestes característiques per gestionar, segons hem advertit, un sol mitjà de comunicació. 

Per la seva banda, el Director/a Gerent executiu es configura en el si del Projecte de reglament com a màxim responsable de l’administració i la gestió ordinària de la entitat gestora. El seu procediment d’elecció, mitjançant una convocatòria pública, si bé no s’especifica res més en relació amb el procés de selecció
, i el seu nomenament, per part del Consell d’Administració, al qual ha de donar compte de la seva gestió i presentar determinades propostes en relació amb acords que requereixen un coneixement de l’estructura i de les necessitats de l’entitat
, així com especialment les seves atribucions
, posen clarament de manifest aquest perfil, el qual si es vol, es podria arribar a comparar amb la figura del Director/a General de la Corporació Catalana de Mitjans Audiovisuals, prevista a la Llei 11/2007, d’11 d’octubre. 

D’acord amb la proposta de regulació que conté el projecte que s’analitza, quedaria clara la voluntat de la norma de distingir, d’una banda, els màxims responsables de la gestió del servei (és a dir, aquell òrgan a qui correspon la direcció estratègica de l’entitat, el qual esdevé així mateix l’òrgan d’interlocució amb el Consell Municipal i amb tercers) d’aquells a qui corresponen funcions d’administració ordinària dins l’entitat gestora, sobre la base de les directrius i resolucions que emanen dels primers. Dins d’aquests darrers òrgans encarregats del funcionament administratiu de l’entitat (els quals d’altra banda són clau per a garantir la correcta i continuada prestació del servei públic) cal comptar amb la figura del Director/a Gerent executiu com a màxim responsable, ja s’ha dit, del normal desenvolupament de les diferents tasques executives.

En aquest context entenem que cal fer referència a les consideracions dutes a terme per part del Consell en l’Acord 35/2008, de 18 de març, el qual aprova tot un seguit de criteris en relació amb els límits de la gestió directa en la prestació del servei públic de televisió digital terrestre d’àmbit local
.  En aquest Acord s’assenyala, als efectes d’allò previst a l’apartat 2 de l’article 33 de la LCA, l’abast de l’expressió “màxims responsables de la gestió del servei”, que a parer del Consell ha d’incloure a les persones que formin part del Consell d’administració i al director general o gerent. Cal veure com encaixen aquests criteris formulats per part del Consell amb el model organitzatiu que apareix en el Projecte de reglament objecte del present informe. 

L’Acord de referència tenia per objectiu definir els criteris bàsics de gestió directa del servei públic. A aquests efectes, el Consell va analitzar l’esmentada qüestió des de diverses vessants, entre elles l’organitzativa. En relació amb aquest darrer aspecte, el Consell destaca la necessitat de l’existència d’un nucli de màxims responsables encarregats de dissenyar i definir els elements i criteris editorials bàsics a partir dels quals es durà a terme la prestació del servei públic, entenent que aquesta tasca no pot ser delegada. Així mateix, cal tenir present el fet que els nomenaments d’aquests màxims responsables vindria exigit de forma directa pel propi tenor literal de l’apartat 2 de l’article 33 de la LCA, i garantits el seus nomenaments mitjançant la majoria qualificada de dos terços de l’òrgan plenari corresponent, prevista pel mateix precepte.

Pel que fa a la institució del Consell d’administració (o consell de govern) de què es tracti, sembla clar que ens trobem davant d’un òrgan col·legiat, i amb facultats directrius i estratègiques centrals dins la definició de la línia d’actuació editorial del mitjà corresponent. Menys clara és, en canvi, la figura del director general o gerent, la qual pot respondre a perfils molt diversos. D’acord amb les consideracions i les finalitats que donen lloc als criteris aprovats pel Consell en l’esmentat Acord 35/2008, el director general o gerent només podrà ser considerat com a màxim responsable de la gestió del servei públic quan en l’estructura organitzativa corresponent se’l situï en una posició de responsabilitat editorial suprema o màxima. Un màxim responsable, com el seu propi nom indica, és aquell que, per raó de les seves atribucions, no només duu a terme tasques que van més enllà de la mera administració o execució, sinó també, i especialment, quan se subjecta a mecanismes d’atribució i fiscalització de responsabilitats diferents dels que es deriven d’una relació de subordinació jeràrquica o quasi-jeràrquica. 

En conseqüència, i sigui quina sigui la seva denominació formal, només quan el director general o gerent d’una entitat gestora tingui atribuïdes tasques directives de responsabilitat màxima en la definició de les línies estratègiques d’actuació del mitjà corresponent i participi de forma vinculant en decisions clau en relació amb la gestió i l’obligació de retre comptes –accountability- en relació amb la prestació del servei (negociació i aprovació del contracte programa, decisions sobre el seu compliment, definició de la política de recursos, aprovació de la memòria anual, etc.), podrà ser considerat com a màxim responsable de la gestió als efectes, insistim, d’allò previst a l’apartat 2 de l’article 33 de la LCA (el qual inclou, en conseqüència, i entre altres aspectes, el procediment específic de nomenament). 

En el cas que ens ocupa és evident que la figura del Director/a Gerent executiu, prevista en el Projecte de reglament, no pot ser considerada com a integrant del conjunt de càrrecs que conformarien els màxims responsables de la gestió del servei, consideració que només tindrien aquí els membres del Consell d’Administració. És cert, però, que la denominació emprada és segurament equívoca i pot plantejar dubtes, per la qual cosa pot resultar aconsellable no utilitzar aquesta denominació en aquells càrrecs que no formin part d’aquesta màxima responsabilitat. 
En aquest cas, doncs, cal arribar a la conclusió que ens trobem davant d’una figura segurament més pròxima, almenys dins l’àmbit de la gestió pública, a la d’un secretari general. És a dir, d’acord amb el que es desprèn del contingut del Projecte de reglament,  l’Ajuntament de Barcelona hauria renunciat a situar en el nivell superior de responsabilitat de l’entitat gestora a cap òrgan que tingui unes mínimes atribucions de direcció executiva, restant només a l’esmentat nivell els membres del Consell d’Administració, els quals hauran de ser coordinats per part d’un President/a amb atribucions estrictament reduïdes a la representació protocol·lària i a la moderació i presidència de les reunions del dit òrgan. 

El model plantejat en el Projecte de reglament podria plantejar alguns problemes a l’hora de garantir la gestió eficaç del servei públic. En aquest sentit, s’observa un cert decalatge entre les atribucions generals de direcció editorial i estratègica que corresponen al Consell d’Administració i les competències estrictament executives i de gestió operativa de l’entitat gestora que formalment corresponen a Director/a Gerent executiu, situat, segons venim insistint, en una posició de clara subordinació. L’absència de cap càrrec o òrgan el qual, des d’una posició de màxima responsabilitat en la gestió del servei (com seria el cas d’un Director General pròpiament dit), assumeixi funcions d’alta direcció pot donar lloc, cal insistir-hi, a desajustaments interns i problemes d’eficàcia i racionalitat en la gestió, derivats especialment del caràcter col·legial del Consell d’Administració (amb tot el que això comporta en termes de processos de presa de decisió) com a únic òrgan de referència per al Director/a Gerent executiu. 

D’altra banda, pel que fa a les atribucions del Director/a Gerent executiu que figuren en el Projecte de reglament, cal fer especial esment d’allò que es conté a l’article 11.2.b) quan assenyala que correspon al Consell d’Administració ”ratificar per majoria simple els nomenaments i cessaments dels responsables informatius i de programes de l’entitat gestora realitzats a proposta del director general”. Entenem que en aquest redactat hi hauria un error de redacció que podria donar lloc a problemes de comprensió. Això seria així en la mesura que l’article 15.1 f) del Projecte assenyala que correspon al Director/Gerent executiu “nomenar i separar el personal de l’entitat gestora”.

Fruit d’una interpretació sistemàtica del Projecte normatiu, el Consell entén que el que, en realitat es vol, és expressar la potestat del Consell d’Administració de nomenar els esmentats responsables, a proposta del Director/Gerent executiu. De tota manera, aquesta previsió, si aquest és el seu sentit, plantejaria una sèrie de problemes que considerem és important destacar en el present informe.
En efecte, resulta poc justificat, segons el parer del Consell de l’Audiovisual de Catalunya, que el Consell d’Administració s’atribueixi la potestat de nomenar un nombre potencialment ampli de professionals al servei del mitjà, als quals s’identifica només amb la denominació genèrica de “responsables informatius i de programes”, tot atribuint al Director/a Gerent executiu exclusivament la funció d’elevar la corresponent proposta. La idea de la professionalització es troba íntimament lligada amb la correcta prestació d’un servei públic tant important en el si d’una societat democràtica com el servei públic de comunicació audiovisual. De fet, aquest és un àmbit en què dues dinàmiques es mouen de forma paral·lela i complementària: procediments democràtics de nomenament, responsabilitat pública i garanties d’independència i neutralitat pel que fa als màxims responsables de la gestió; i garantia de la professionalitat i de no interferència il·legítima en l’exercici de les seves tasques pel que fa als responsables de la prestació material i efectiva del servei. Cal evitar, de manera particular, que les dinàmiques i principis propis del primer àmbit interfereixin de forma il·legítima en el segon, tal com d’altra banda algunes experiències recents en el nostre país han vingut a posar de manifest. 

En conseqüència, el Consell considera que el text del Projecte de reglament que s’aprovi definitivament hauria d’atorgar al Director/a Gerent executiu, com a màxim responsable de la direcció operativa de l’entitat gestora, la responsabilitat del nomenament i separació d’aquells professionals que conformaran el seu equip de treball, tenint en compte de forma particular que el Director/a Gerent executiu ja respon a la seva vegada, i en qualsevol cas, davant del Consell d’Administració, dels resultats globals d’aquests nomenaments i de la gestió efectivament duta a terme. 

Dit d’altra forma, el model organitzatiu que preveu el projecte de reglament, amb un Consell d’Administració que assumeix funcions directives de direcció i administració, i un  clar i específic àmbit de responsabilitat executiva pel que fa al Director/a Gerent executiu, fa necessari, per pura coherència, que els nomenaments en matèria de personal (fins i tot, i especialment, en els casos que es tracti de personal amb responsabilitat a l’hora de la concepció i l’elaboració material dels continguts) siguin assumits per aquest darrer. Tenint en compte, paradoxalment, i com més amunt hem dit, que aquesta atribució genèrica ja la formula fins i tot el propi Projecte de reglament en el seu article 15.1.f) quan precisament confereix al Director/a Gerent executiu la competència per  “nomenar i separar el personal de l’entitat gestora”.

La darrera qüestió que, a parer del Consell, s’ha d’observar en relació amb l’estructura organitzativa proposada en el Projecte de reglament és la relativa a la figura del Consell Consultiu i Assessor. Pel que fa a aquest òrgan, cal fer notar d’inici, que les seves previsions es troben dintre d’un Títol IV (“del Consell Consultiu i Assessor”), que hauria de ser el V, ja que el IV regula el nomenament dels responsables de la gestió de servei públic de televisió local. A banda aquestes observacions de forma, entenem que cal fer-ne d’altres de fons en relació amb la creació i naturalesa d’aquest òrgan.

L’apartat 1 de l’article 17 del Projecte de reglament considera al Consell Consultiu i Assessor com “... un grup de treball específic en el si del Consell de Ciutat que es constituirà com a Consell Consultiu i Assessor de l’entitat gestora municipal”, afegint, en el seu apartat segon, que l’òrgan de nova creació es regirà “pel que disposi el reglament del Consell de Ciutat
, amb les ampliacions incorporades en aquest reglament”.  

En primer lloc, cal advertir que el Consell entén que la consideració del Consell Consultiu i Assessor com a “grup de treball” no concordaria plenament amb la naturalesa volguda pel legislador català, que configura, en l’apartat 2 de l’article 33 de la LCA, l’esmentat Consell com l’òrgan de consulta i assessorament en relació amb els màxims responsables de la gestió del servei públic de televisió local, en aquest cas, de la demarcació de Barcelona, avaluant, mitjançant un informe preceptiu, la capacitat, el mèrit i la idoneïtat de les persones candidates, i en l’apartat 4 de l’article 33 de la LCA,  com l’òrgan per mitjà del qual s’ha de garantir també la participació dels grups socials i polítics més representatius dins l’àmbit de la demarcació de Barcelona i també de les entitats sense ànim de lucre del mateix territori, en la gestió del servei públic que regula el Projecte de reglament objecte de l’informe. 

Pel que fa a la remissió, en tot el que no previst en el Projecte normatiu objecte d’aquest informe, al reglament del Consell de Ciutat, s’observa que el reglament esmentat no fa cap referència, tret l’article 13è, als grups de treball, a la seva composició, als seus òrgans, al seu plenari, al quòrum d’assistència a les reunions, a la durada del mandat dels seus membres i al seu règim de sessions i d’adopció d’acords, entre d’altres. Atès aquestes mancances, el Consell de l’Audiovisual de Catalunya considera que el Projecte de reglament hauria d’addicionar un bon nombre de previsions relatives a aquest figura i, per tant, regular, per aquells aspectes que són essencials per al funcionament d’aquest òrgan. 

Assenyalar, també, que el Consell Consultiu i Assessor ho és en aquest cas del municipi i no pas de l’entitat gestora, per la qual cosa caldria rectificar les referències dels articles 17 i 18 del Projecte de reglament. 

Finalment, pel que fa als serveis la prestació dels quals s’externalitzi, caldrà tenir en compte la conveniència que els plecs de clàusules que regeixin les contractacions corresponents, qualsevol que sigui el procediment utilitzat, estableixin els mecanismes necessaris d’acord amb el que preveu la normativa vigent per tal d’assegurar, en la mesura que sigui possible, l’estabilitat laboral com a garantia de la independència professional.

· Qüestions relatives a la regulació del contracte programa.

És necessari, abans de concloure el present Informe, fer una consideració final a propòsit dels termes en què es regula la negociació i aprovació del contracte programa. L’article 11.2.g) del Projecte de reglament inclou dins les competències del Consell d’Administració la relativa a “Elevar la proposta de contracte programa al Consell Municipal de l’Ajuntament de Barcelona, en la seva condició i competències de Junta General de l’entitat gestora ...”. 

Sens perjudici de la correcció d’aquesta fórmula en termes estrictament mercantils (els quals donen lloc a la circumstància que l’òrgan plenari corresponent serà la junta general de l’entitat creada per a garantir un cert nivell d’autonomia en la gestió), resulta aconsellable canviar la redacció d’aquest precepte per tal d’aconseguir un perfecte encaix entre el reglament que s’aprovi definitivament i les previsions contingudes a la LCA en aquesta matèria.

Cal recordar, en aquest terreny, que d’acord amb la normativa vigent, el contracte programa respon a un doble objectiu. En primer lloc, és l’instrument a través del qual, sobre la base d’allò previst al reglament d’organització i funcionament, es fixen i determinen els concrets objectius de servei públic que seran assumits tant per part de l’Administració competent (en aquest cas, l’Ajuntament de Barcelona), com de l’entitat a la qual s’encarrega de forma directa la prestació del servei (és a dir, l’entitat gestora). 

La segona funció del contracte programa és esdevenir l’instrument, de naturalesa pluriennal, a través de la qual es garanteix, de forma proporcionada i transparent, i a la vista de les concretes accions descrites i assumides en el si del mateix, un finançament estable i degudament sanejat. El contracte programa garanteix doncs l’autonomia en la gestió directa del servei per part de l’entitat corresponent, sobre la base de la determinació d’uns paràmetres i uns compromisos duradors de finançament, els quals troben la seva contrapartida, lògicament, en l’assumpció d’uns determinats objectius i accions en la prestació del servei. 

D’acord amb l’anterior, existeix, en definitiva, un important component bilateral en la figura del contracte programa en tant que negoci jurídic que se celebra entre dues parts, almenys conceptualment diferents, això és, d’una banda l’Administració territorial competent per a prestar el servei i de l’altra l’organisme instrumental a través del qual materialment es duu a terme la dita prestació. 

En conseqüència, la voluntat del legislador sectorial audiovisual és que existeixi, per dir-ho així, una negociació i una doble aprovació del contracte programa com a instrument jurídic que, en endavant, regirà i blindarà les relacions entre els òrgans de govern i l’organisme de gestió. Per aquest motiu, resulta aconsellable atribuir al Consell d’Administració, com a mínim, competències pel que fa a la negociació i a la formulació d’una proposta de contracte programa que parteixi de les necessitats i les prioritats autònomes de la pròpia entitat gestora.

3. Conclusió

Per tot l’exposat, el Consell de l’Audiovisual de Catalunya, a instància de l’Ajuntament de Barcelona, informa el contingut del Projecte de reglament d’organització i funcionament de Barcelona Televisió de conformitat amb les observacions efectuades en aquest document.

Barcelona, 21 de maig de 2008. 

Àrea Jurídica

� L’article 82.1 LRJPAC estableix que “Per a la resolució del procediment s’han de sol·licitar els informes que siguin preceptius per disposicions legals i els que es jutgin necessaris per a resoldre, i s’ha d’esmentar el precepte que els exigeix o fonamentar, si s’escau, la conveniencia de reclamar-los”.  


� Tingui’s present, entre d’altres, els articles 33 i 115 de la LCA i l’article 10 de la Llei 2/2000, de 4 de maig, de creació del Consell.


� Vegi’s, en aquest sentit, la definició que es conté d’aquests serveis a l’article 1.d) de la LCA.


� Article 11.2 b) del Projecte de reglament.


� Article 14.2 del Projecte de reglament.


� Article 11.3 i article 15.1.a), b), c), d), e), i h), entre altres, del Projecte de reglament.


� Article 15  del Projecte de reglament.


� Document disponible al web del Consell � HYPERLINK "http://www.cac.cat" ��www.cac.cat�.


 


� Reglament aprovat pel Ple del Consell Municipal de 29 d’abril de 2005.

